|  |
| --- |
| **Kontor/afdeling**  Center for Forsyning  **Dato**  7. oktober 2019  **J nr.** 2019 - 89204  /TKWI |

**Høringsnotat vedrørende udkast til bekendtgørelse om tilskud til varmepumper der installeres af energitjenesteleverandører hos varmekunder, hvis fjernvarmeforsyning fra et grundbeløbsværk nedlægges**

Energistyrelsen har i perioden 26. august – 23. september 2019 haft udkast til bekendtgørelse om tilskud til varmepumper, der installeres af energitjenesteleverandører hos varmekunder, hvis fjernvarmeforsyning fra et grundbeløbsværk nedlægges, i høring. Energistyrelsen har modtaget i alt 13 høringssvar.

Følgende høringsparter har angivet, at de ikke har bemærkninger til udkast til bekendtgørelse: Dansk Arbejdsgiverforening og Foreningen af Rådgivende Ingeniører – FRI.

Følgende høringsparter har afgivet bemærkninger til udkast til bekendtgørelse: Dansk Gasteknisk Center a/s, TEKNIQ Arbejdsgiverne, Klimadan, FSR – Danske Revisorer, Dansk Fjernvarme, Dansk Byggeri, NÆRVARMEVÆRKET, Det Økologiske Råd, OK a.m.b.a., Forbrugerrådet TÆNK og KL.

Nedenfor gennemgås de væsentligste punkter i de indkomne høringssvar samt Energistyrelsens bemærkninger hertil. Der gøres opmærksom på, at høringssvarene alene er gengivet i hovedtræk. Ønskes detaljerede oplysninger om svarenes indhold henvises til de fremsendte høringssvar. Høringsnotatet behandler alene høringssvar relateret til udkast til bekendtgørelse omtilskud til varmepumper, der installeres af energitjenesteleverandører hos varmekunder, hvis fjernvarmeforsyning fra et grundbeløbsværk nedlægges.

De modtagne høringssvar vedrører følgende emner:

1. Afgrænsning af ordningen
2. Krav til prækvalifikation
3. Krav til forretningsmodel
4. Krav til hovedmåler
5. Sammenspil med andre ordninger
6. Proces for tilbud og tilsagn
7. Tilsagnsmodel og tilskudsbeløb
8. Tekstnære bemærkninger
9. Øvrige
10. **Afgrænsning af ordningen**

Dansk Gasteknisk Center a/s anfører, at det i Energiaftalen af 29. juni 2018 ikke er nævnt, at det skal være eldrevne varmepumper, og Energistyrelsen opfordres derfor til at fjerne bindingen til eldrevne varmepumper og alene henvise til varmepumper. Hertil bemærkes, at CO2-belastningen for mindre gas- og eldrevne varmepumper ligger i samme interval, og at det for både el og gas er muligt at købe det certificeret CO2-fri.

TEKNIQ Arbejdsgiverne anfører, at det er problematisk, at der alene ydes tilskud til varmepumper på abonnement. Ordningen udgør en urimelig forskelsbehandling af varmekunder, som ønsker at eje deres egen varmepumpe frem for at have en abonnementsløsning. TEKNIQ Arbejdsgiverne anfører endvidere, at økonomien for de to forskellige løsninger over en 10-årig periode ligger indenfor 2 pct. af hinanden.

Klimadan anfører, at tilskuddet burde kunne løftes over til forsyningsvirksomheden, mod at de sikrer installation og drifter individuelle varmepumper, hvorved slutkunderne beholder relationen til forsyningsselskabet, som så fortsætter. Klimadan er vidende om, at der er udfordringer i forhold til forsyningsloven.

Dansk Fjernvarme anfører, at fjernvarmeselskaber, der har datteraktiviteter inden for varmepumper, også skal kunne komme i betragtning. Dansk Fjernvarme anfører, at fjernvarmeselskaber, der kan tilbyde ”nærvarmeløsninger”, også bør komme i betragtning til tilskud. Nærvarme etableres i løsninger, hvor fjernvarmeselskabet tilbyder et begrænset geografisk område på få husstande en større varmepumpe (typisk under 250 kW), hvor husene så forbindes til varmepumpen i

et lille lokalt lukket fjernvarmenet.

KL mener, at der, i de konkrete tilfælde hvor et grundbeløbsværk nedlægges, bør laves en samfundsøkonomisk vurdering, der kan afklare, om det er de individuelle varmepumper, der er løsningen, eller om der kunne være kollektive løsninger, der ville være mere samfundsøkonomisk optimale.

Ved etablering af nye kollektive løsninger f.eks. fælles varmepumper el. lign. vil man kunne genbruge/udnytte den kollektive infrastruktur i ledningsnettet, der allerede er indrettet.

Det Økologiske Råd spørger, hvor mange værker og varmekunder Energistyrelsen vurderer, der kan omfattes af ordningen, i hvilken takt Energistyrelsen tænker, at værkerne vil lukke ned, og hvornår der vil være behov for installering af varmepumper? Det Økologiske Råd spørger endvidere, om det vil være muligt at overføre tilskud, der ikke benyttes, i det år de er afsat på Finansloven, til et senere år?

*Energistyrelsen bemærker, at det er en politisk beslutning, at tiltagene i Energiaftalen udmøntes som støtte til eldrevne varmepumper. Energistyrelsen bemærker herudover, at tilskudsordningen gælder for varmekunder, der er tilknyttet et fjernvarmeværk, som nedlægger fjernvarmeforsyningen. For at der kan anvendes en anden varmepumpe end en eldreven varmepumpe, f.eks. en gasdreven varmepumpe, vil varmekunden skulle være tilsluttet naturgasnettet. Da husstande, der forsynes med fjernvarme, i de fleste tilfælde ikke samtidig forsynes med individuel naturgas, og tilskudsordningen kun omfatter fjernvarmeforsynede områder, vil det i praksis kun være eldrevne varmepumper, der er relevante for tilskudsordningen.*

*Energistyrelsen bemærker, at ordningen til varmepumper på abonnement ikke har til formål at fremme en bestemt forretningsmodel. Formålet med ordningen er derimod, at varmekunder ved et fjernvarmeværk, som nedlægger forsyningen, er sikret en alternativ og attraktiv individuel varmeløsning. I den forbindelse har det været afgørende at kunne tilbyde en løsning til varmekunder, for hvem en individuel løsning – f.eks. i form af indkøb af en individuel varmepumpe – kan være praktisk og økonomisk uoverskuelig. Derfor er der truffet en politisk beslutning om at udforme ordningen som tilskud til varmepumper på abonnement.*

*Varmepumpe på abonnement er en løsning, hvor en husstandsvarmepumpe installeres i varmekundens bolig, hvilket i forbindelse med ordningen vil være som erstatning for varmekundens fjernvarme, idet fjernvarmenettet nedlægges.*

*Energistyrelsen bemærker, at fjernvarmeselskaber, der har datteraktiviteter inden for varmepumper, kan ansøge om at blive prækvalificeret i henhold til reglerne i bekendtgørelsen. Energistyrelsen vurderer på baggrund af reglerne i bekendtgørelsen, om en energitjenesteleverandør kan prækvalificeres. Det er imidlertid op til ansøger at sikre, at ansøgning om prækvalifikation ikke er i strid med øvrige lovgivningskrav.*

*Energistyrelsen bemærker, at en løsning, hvor varmekunders huse forbindes til en fælles varmepumpe via et lille lokal lukket nærvarmenet under 0, 25 MW er mulig. Energistyrelsen bemærker videre, at der kun kan gives op til 15.000 kr. pr. varmepumpe, og at de øvrige betingelser for tilsagn om tilskud i bekendtgørelsen skal være opfyldt.*

*Energistyrelsen bemærker, at der i forbindelse med nedlæggelse af et fjernvarmeområde udarbejdes et projektforslag, som kommunalbestyrelsen tager stilling til efter reglerne i projektbekendtgørelsen. I vurderingen af projektforslaget indgår samfundsøkonomiske hensyn, hvor nedlæggelse af fjernvarmeforsyningen blandt andet sammenholdes med alternative løsninger.*

*Energistyrelsen bemærker, at formålet med tilskudsordningen er, at der skal være en attraktiv, praktisk og økonomisk tilgængelig alternativ varmeløsning til varmekunder, der måtte miste deres fjernvarme som følge af en kommunegodkendt nedlæggelse af den kollektive fjernvarmeforsyning fra et grundbeløbsværk. Energistyrelsen er ikke bekendt med, hvor mange værker der vil nedlægge forsyningen og således heller ikke hvor mange kunder, der kan forventes at stå i en sådan situation. Puljen er opført på finansloven som en reservationsbevilling, hvilket betyder, at ikke-forbrugte midler kan videreføres til efterfølgende finansår. Det er dog ikke givet, at videreførte midler kan udmøntes i det efterfølgende finansår, da dette vil kræve en godkendelse fra Klima- Energi- og Forsyningsministeriets departement, jf. budgetvejledningens pkt. 2.2.12.*

1. **Krav til prækvalifikation**

TEKNIQ Arbejdsgiverne anfører, at det er uhensigtsmæssigt, at energitjenesteleverandører skal dokumentere adgang til kapital, som gør det muligt at installere som minimum 100 varmepumper, da det favoriserer større og allerede etablerede energitjenesteleverandører og afholder lokale fjernvarmeselskaber, der ønsker at fungere som energitjenesteleverandører, fra at tilbyde varmepumper på abonnement inden for ordningen. TEKNIQ Arbejdsgiverne ønsker, at kapitalkravet fjernes eller ændres, så også mindre spillere kan få adgang til tilskudsordningen.

NÆRVARMEVÆRKET a.m.b.a. mener, at § 5, stk. 1, nr. 2 bør omfatte en ordning, hvor NÆRVARMEVÆRKET har indgået aftale med Resurs-bank om, at forbrugerne kan låne til køb af varmepumpen uden kreditvurdering.

TEKNIQ Arbejdsgiverne anfører, at det er uhensigtsmæssigt, at energitjenesteleverandører skal kunne tilbyde varmepumper på abonnement i som minimum én (hel) region.

NÆRVARMEVÆRKET a.m.b.a. anfører, jf. § 4, nr. 6, at det bør være muligt at få godkendt et mere simpelt kvalitetssikrings- og managementsystem end eksempelvis ISO-systemer.

*Energistyrelsen lægger i forbindelse med prækvalifikationen af energitjenesteleverandører vægt på, at energitjenesteleverandøren enten selv råder over den fornødne kapital, eller har indgået aftale med en investor til minimum at kunne installere 100 varmepumper. Energistyrelsen vurderer, at denne forudsætning er afgørende for ordningens bæredygtighed. Antallet af varmepumper er fastsat ud fra et skøn af, at ca. 1/3 af varmekunderne i et gennemsnitligt lukningstruet fjernvarmeområde, der ud fra en teoretisk beregning svarer til 350 standard husstande[[1]](#footnote-1), ønsker at gøre brug af ordningen.*

*Energistyrelsen er opmærksom på, at mindre energitjenesteleverandører vil have vanskeligt ved at håndtere installation af minimum 100 varmepumper. I den forbindelse gør Energistyrelsen opmærksom på, at ordningen er målrettet til håndtering af projekter, hvor et fjernvarmeværk med mange varmekunder i et område nedlægger forsyningen.*

*Energistyrelsen bemærker, at hvorvidt en aftale mellem en energitjenesteleverandør og en bank om, at varmekunder i et område vil kunne låne penge til køb af en varmepumpe uden kreditvurdering, kan sidestilles med en investoraftale, jf. § 5, stk. 1, nr. 2, der vil skulle vurderes i forbindelse med prækvalifikationen. Energistyrelsen lægger herved vægt på, om energitjenesteleverandøren på baggrund af aftalen vurderes at have en vis finansiel robusthed, og at finansieringen indgår i relation til den af ordningen forudsatte forretningsmodel.*

*Energistyrelsen lægger ligeledes vægt på, at energitjenesteleverandøren som minimum skal kunne tilbyde varmepumper på abonnement i en region. Dette element er nødvendigt for at sikre, at en potentiel efterspørgsel efter ordningen i hele landet kan dækkes med ordningen, samtidig med at de administrative omkostninger til ordningen holdes på et rimeligt niveau.*

*Energistyrelsen lægger ved vurderingen af Energitjenesteleverandørens kvalitetssikrings- og managementsystemer vægt på, hvordan abonnementsordningen styres, og herunder bl.a. hvordan aftaler med installatører og underleverandører af varmepumper håndteres, samt hvilke IT-systemer der anvendes til fx opsamling af målerdata, fakturering osv. Kvalitetssikringssystemet er som udgangspunkt primært møntet på installationen og kan fx svare til kvalitetssikringssystemet, som omfatter VE-installatør eller montør eller VVS-installatør, så længe det indeholder kontrol, som udføres af uvildig 3. part. Der er ikke krav om brug af ISO-systemer,*

1. **Krav til forretningsmodel**

NÆRVARMEVÆRKET a.m.b.a. anfører, at det bør være muligt, jf. § 5, stk. 1, nr. 7, b. at afregne per kWh leveret el, frem for leveret varme, da det vurderes at være den billigste løsning for forbrugeren. NÆRVARMEVÆRKET sikrer samtidig driften af varmepumperne gennem ekstra servicebesøg hos forbrugeren og NÆRVARMEVÆRKET har opsat trådløs overvågning af varmepumperne, så teknikere kan udlæse data og målrette kundebesøg mod anlæg, der drifter mindre godt. For at kunne sammenligne med andre energitjenesteleverandører kan der opstilles krav om, at der af energitjenesteleverandørens hjemmeside fremgår en standardvarmepris for en forbruger.

OK a.m.b.a. anfører, at § 5, stk. 1, nr. 7, litra b, bør udformes således, at kWh leveret varme kan tilpasses individuelt ud fra opvarmningsbehov og hvilket hus, der er tale om.

Det Økologiske Råd anfører, at der bør være krav til regler for regulering af varmepris, så varmeleverandøren kun kan hæve prisen, hvis en række vilkår er opfyldt.

TEKNIQ Arbejdsgiverne anfører, at det bør fremgå af kontrakten med kunden, hvilken betaling der vil blive pålagt ved ophævelse af kontrakten før tid.

TEKNIQ Arbejdsgiverne anfører, at det bør fremgå af kontrakten, på hvilke betingelser der kan ske overdragelse af rettigheder, og at § 7, nr. 6 og § 14 bør afspejles i kontrakten med kunden

Det Økologiske Råd anfører, at der bør være krav til vilkår for ophævelse af kontrakt, således at varmeleverandøren ikke kan opsige kontrakten med kort varsel, og vilkår for hvad der skal ske, hvis virksomheden nedlægges, opkøbes af anden virksomhed mv. bør indgå i kontrakten, hvilket skal sikre at varmekunden har en vis beskyttelse.

Forbrugerrådet TÆNK anfører, at ordningen kan lede forbrugere i økonomisk uføre, når kontrakterne ikke tager højde for almindelige hændelser såsom flytning. Derfor bør det overvejes at bemyndige Energistyrelsen til at føre tilsyn med, at forbrugerne ikke udsættes for urimelige vilkår, når de indgår kontrakter om varmepumper under tilskudsordningen.

*Energistyrelsen lægger vægt på, at energitjenesteleverandører opererer med en pris per kWh leveret varme. Det vurderes hensigtsmæssigt, da varmekunden må formodes at få en varmepumpe på abonnement med det formål at få leveret rumvarme og brugsvand. Energistyrelsen lægger vægt på, at varmekunden, ligesom det er tilfældet for fjernvarmekunder, skal kunne forholde sige til en tilslutningsomkostning i form af en engangsbetaling, en fast omkostning i form af abonnementsbetaling og en varmepris, der er afhængig af varmeforbruget, jf. bestemmelsen om prisstruktur i § 5, stk. 1, nr. 7, litra b. Endvidere vil en pris pr. kWh varme sikre, at det ikke er varmekunden, der bærer risikoen for elforbrug og omkostninger til el, hvilket også skaber et incitament til, at leverandøren optimerer driften af de enkelte varmepumper. Dette kan eventuelt være via trådløs overvågning og udtrækning af data. Endelig lægger Energistyrelsen vægt på, at energitjenesteleverandørerne har en tredelt prisstruktur for at sikre en ensartet prismodel på tværs, så varmekunderne får rimelig mulighed for at sammenligne tilbud fra forskellige prækvalificerede energitjenesteleverandører og dermed sikre bedre konkurrence. Energitjenesteleverandørerne vil have mulighed for at tilbyde individuelle varmepriser til varmekunderne, så længe prisen opgives pr. KWh-varme.*

*Med hensyn til aftalevilkårene mellem leverandører og varmekunder bemærker Energistyrelsen, at energitjenesteleverandørerne, som en del af ansøgningen om prækvalifikationen, skal fremsende en standardkontrakt, hvori aftalevilkår angives, jf. § 4, stk. 1, nr. 1. Her fremgår det, at der bl.a. skal oplyses, hvilken regulering der er af varmeprisen. Ligeledes stilles der krav til, at kontrakten indeholder oplysninger om udtrædelsesvilkår. Energistyrelsen kontrollerer, at vilkårene fremgår i standardkontrakten og de endelige kontrakter i forbindelse med henholdsvis prækvalifikationen og tildeling af tilsagn, Krav til selve indholdet i forbrugeraftalevilkårene er reguleret gennem forbrugeraftaleloven[[2]](#footnote-2), som implementerer dele af forbrugerrettighedsdirektivet[[3]](#footnote-3), og der kan derfor ikke stilles strammere krav til dette gennem tilskudsordningen, men blot stilles krav til, at vilkårene oplyses.*

*Energistyrelsen er opmærksom på, at der i vejledningen til varmekunderne indarbejdes et afsnit om evaluering af tilbud. Her tænkes det fx oplyst, at varmekunderne kan bede om at få indarbejdet vilkår for fx flytning i deres kontrakt, hvis ikke det allerede fremgår af kontrakten. Ligeledes kan varmekunderne igennem vejledningen opfordres til at tjekke, om der er angivet vilkår for ophævelse af kontrakt og vilkår for hvad der skal ske, hvis virksomheden nedlægges, opkøbes af anden virksomhed m.v.*

1. **Krav til hovedmåler**

NÆRVARMEVÆRKET a.m.b.a. anfører, at det bør være muligt, at forbrugeren kan beholde deres nuværende el-leverandør, og at der kan opsættes bi-måler, jf. §§ 4 og 5, stk. 1, nr. 5.

OK a.m.b.a. anfører, at der skal installeres en hovedmåler med selvstændigt aftagenummer, som afregnes direkte til energitjenesteleverandøren.

Det Økologiske Råd anfører, at der skal være krav til, at systemet til drift og overvågning af varmepumperne giver mulighed for levering af fleksibilitetsydelser til nettet.

*Energistyrelsen lægger vægt på brug af hovedmåler for at sikre en gennemskuelig afregning for varmekunden. Installerer leverandøren en bi-måler, vil det betyde, at*

*varmekunden skal have refusion af varmepumpens elforbrug, hvilket mindsker gennemskueligheden. Energistyrelsen er desuden ikke bekendt med, at der typisk er den store prisforskel på at indkøbe og installere en hovedmåler og en bimåler.*

*Såfremt der mod forventning skulle være tilfælde, hvor køb og installation af hovedmåler kræver uforholdsmæssigt høje ekstraomkostninger i forhold til køb og installation af en bimåler, kan det være relevant med en dispensation fra kravet om en hovedmåler. Energistyrelsen indsætter derfor en bestemmelse i § 17, hvorefter Energistyrelsen i særlige tilfælde kan dispensere fra reglerne i bekendtgørelsen efter en konkret vurdering som følge af en skriftlig anmodning fra ansøger, hvori prisforskellen er dokumenteret.*

*Energistyrelsen stiller ikke krav om, at varmepumperne skal have et drift- og overvågningssystem, der giver mulighed for levering af fleksibilitetsydelser. Det skyldes, at fleksibilitetsydelser fra så relativt små strømforbrugere som regel ikke modsvarer de omkostninger, der er forbundet med klargøring af varmepumpen. Det vil derfor typisk ikke være i varmekundens interesse, ligesom Energinet efter de nuværende regler også kun udviser interesse for fleksibilitetsydelser fra større enheder. Der mangler altså aktører, der ser en business case i samdrift af individuelle varmepumper med det formål at levere fleksibilitetsydelser.*

1. **Sammenspil med andre ordninger**

Dansk Byggeri anfører, at det før installationen af en varmepumpe bør undersøges, om der er potentialer for en omkostningseffektiv energibesparelse i bygningen, så varmeforbruget og varmepumpedimensioneringen sammentænkes. Dansk Byggeri anfører yderligere, at tilskuddet bør gøres betinget af, at varmekundens bygning, forud for udbetaling af tilskud, er undersøgt for rentable energirenoveringsløsninger af en energirådgiver/Bedre Bolig-rådgiver eller lignende.

TEKNIQ Arbejdsgiverne anfører, at bekendtgørelsen bør tænkes sammen med beslægtede initiativer, som f.eks. VE-godkendelsesordningen, der har til hensigt at sikre en høj kvalitet i installationen af varmepumper. Det kan f.eks. gøres ved at stille krav om, at en virksomhed skal opfylde betingelserne for VE-godkendte virksomheder, jf. bekendtgørelse nr. 1047 af 26. august 2013.

Det Økologiske Råd anfører også, at der bør være krav til korrekt installation af varmepumpen med henblik på at sikre kvaliteten.

Klimadan anfører, at det bør undersøges, om varmekunder kan opnå tilskud både fra ordningen for nye forretningskoncepter for varmepumper og fra ordningen for varmepumper på abonnement efter nærværende ordning.

*Energistyrelsen vurderer det ikke hensigtsmæssigt at opsætte en tilskudsbetingelse, der kræver, at varmekunden først undersøger energisparende tiltag. Dette skyldes, at der vil være risiko for, at det bliver unødigt besværligt for varmekunder at få etableret en varmepumpe på abonnement, hvis muligheden herfor er betinget af bygningsundersøgelser og eventuelle efterfølgende renoveringer. Dette skal ses i lyset af, at formålet med ordningen er at sikre en attraktiv, alternativ varmeløsning til varmekunder, som mister fjernvarmeforsyningen fra et grundbeløbsværk.*

*Energistyrelsen anerkender, at det kan være fornuftigt, at varmekunden undersøger og udfører rentable energirenoveringer inden dimensioneringen af varmepumpen. Derfor vil Energistyrelsen gøre varmekunderne opmærksomme på dette i vejledningen til indhentning og evaluering af tilbud.*

*Herudover stiller Energistyrelsen ikke betingelse om, at en virksomhed skal opfylde betingelserne for VE-godkendte virksomheder for at opnå tilskud. Det skyldes, at energitjenesteleverandørerne forventes at have tilstrækkelige egne krav til varmepumpernes installation, så energitjenesteleverandørerne kan drive dem så effektivt som muligt. Energistyrelsen gør dog opmærksom på, at energitjenesteleverandørerne i forbindelse med prækvalifikationen skal vise, at de har et kvalitetssikringssystem, som udføres af uvildig 3. part.*

*Energistyrelsen bemærker, at indeværende ordning ikke kan kombineres med tilskud fra ordningen for nye forretningskoncepter. Det skyldes, at varmepumper, der installeres i forbindelse med ordningen til nye forretningskoncepter for varmepumper, skal erstatte eksisterende fossilt baserede opvarmningssystemer helt eller delvist[[4]](#footnote-4). Nærværende ordning tilbyder varmepumper på abonnement til varmekunder, som mister fjernvarmeforsyning i forbindelse med, at et fjernvarmeværk lukker for forsyningen.*

1. **Proces for tilbud og tilsagn**

OK a.m.b.a. anfører, at det vil være meget svært i praksis at udarbejde en samlet ansøgning for et antal varmekunder, jf. § 6, stk. 2, og samtidig vente med indkøb og installationsarbejder, indtil Energistyrelsen har meddelt tilsagn og tilskud, jf. § 7, stk. 1, nr. 7. OK a.m.b.a. mener i den forbindelse, at det vil medføre et meget stort tidspres for installatører i forhold til installation, samt at kunder må vente uforholdsmæssigt længe på hinanden. Det vil efter OK a.m.b.a.s vurdering være nærmest umuligt både at give tilsagn, give kunder rabat på førstegangsydelsen, yde god service og levere installationer i et godt flow for kunder i et berørt område

OK a.m.b.a. anfører endvidere, at individuel screening med evt. rådgivning bør være en del af kriterierne for at blive prækvalificeret, både af hensyn til forbrugeren, energitjenesteleverandøren og miljøaspektet.

Klimadan anfører, at det vil være vanskeligt at bestemme en reel installationspris ved renovering. Da en varmepumpe fylder mere end en fjernvarmeinstallation, og alle huse er individuelle, kan det påvirke installationsprisen.

*Energistyrelsen forventer, at projekter for nedlæggelse af fjernvarmeområder som udgangspunkt vil have relativt lange tidsfrister, da det vil indgå i kommunens vurdering, at alle varmekunder kan nå at overgå til en ny varmeløsning. Energistyrelsen forventer i den forbindelse, at kommunen gør sig overvejelser omkring etaper i forbindelse med nedlæggelse af et kollektivt forsyningsområde, ligesom det ses for etableringsprojekter for kollektiv forsyning, og at kommunen forventes at være interesseret i at indgå i dialog om tilrettelæggelsen af en hensigtsmæssig plan for nedlæggelse. Energitjenesteleverandøren har derved mulighed for at starte installation af varmepumper hos de varmekunder, der først mister fjernvarmen, når energitjenesteleverandøren kender planen for nedlæggelse og det samlede antal varmekunder. En samlet ansøgning for et antal varmekunder tilskynder til, at forløbet for installation af varmepumper hos varmekunder tænkes sammen med eventuelle faser i nedlæggelsesplanen og giver et koordineret forløb for de varmekunder, der ønsker varmepumper på abonnement. Energistyrelsen vil i den forbindelse opfordre både kommune, varmekunder, fjernvarmeværk og energitjenesteleverandører til at samarbejde og bakke op om det forløb, der forventeligt er beskrevet i projektforslaget for nedlæggelse af fjernvarmen.*

*Energistyrelsen bemærker, at såfremt en ekstra varmekunde skulle ønske varmepumpe på abonnement fra en energitjenesteleverandør, efter at en samlet ansøgning i det pågældende område er sendt afsted, vurderes dette at kunne håndteres inden for rammerne af bekendtgørelsen.*

*Energistyrelsen bemærker, at installationen ikke må påbegyndes, før der et givet tilsagn om tilskud, da det efter den generelle gruppefritagelsesforordning er en forudsætning, at tilskuddet har en såkaldt tilskyndelsesvirkning. Kravet om tilskyndelsesvirkning betyder, at tilskuddet skal være afgørende for investeringsbeslutningen, ellers er der tale om ulovlig statsstøtte. For at tilskuddet kan vurderes at have en tilskyndelsesvirkning, må der derfor ikke være indgået endelige aftaler om aktiviteter, leverancer m.v., påbegyndt aktiviteter eller gennemført indkøb, der gør investeringen irreversibel, inden man har fået tilsagn om tilskud. Varmekundens køb af varmepumpe på abonnement skal derfor også være på betingelse af tilskuddet, hvilket skal indgå i kontrakten for at overholde reglerne i gruppefritagelsesforordningen*

*Energistyrelsen bemærker, at det er op til energitjenesteleverandørerne at vurdere, i hvilke tilfælde de ønsker at foretage en screening. Energistyrelsen stiller ikke krav til, hvornår en screening skal foretages, men er opmærksom på, at en screening kan være afgørende i forhold til bl.a. at vurdere, hvorvidt det er teknisk muligt at installere en varmepumpe. Energistyrelsen udformer en vejledning til varmekunderne, som forventes at blive sendt i teknisk høring hos branchen. Heri opfordres varmekunderne til i forbindelse med indhentning af tilbud at oplyse energitjenesteleverandøren om bl.a. husets byggeår, pladsforhold, varme- og brugsvandsforbrug, samt energisparende tiltag i huset. Varmekunden kan endvidere vedlægge en definition af en standardinstallation, som de ønsker at indhente tilbud på. Med rådgivning fra Teknologisk Institut samt sparring fra branchen har Energistyrelsens udarbejdet en definition af standardinstallation, som varmekunderne kan vælge at bruge. I den forbindelse kan varmekunderne også bede om, at energitjenesteleverandørernes tilbud skal indeholde rådgivning. Ud fra dette kan energitjenesteleverandørerne vurdere, hvorvidt de vil give et indledende prisoverslag med eventuelle forbehold for, at varmekunden indledningsvis kan vurdere, om tilbuddet har interesse. Energistyrelsen formoder, at det både er i energitjenesteleverandørenes og varmekunders interesse, at boligen screenes inden det endelige tilbud, og den dertil hørende kontrakt udformes.*

1. **Tilsagnsmodel og tilskudsbeløb**

Det Økologiske Råd anfører, at det er vigtigt med skarp konkurrence om levering af billig varme bl.a. ved udnyttelse af stordriftsfordele og mener, at dette kan opnås ved gennemførelse af udbud, for herved at fastlægge krav om vilkår for varmekunder, herunder servicering, udtrædelse, prisgaranti og lignende.

TEKNIQ Arbejdsgiverne anfører, at tilsagn om tilskud bør afgrænses til mindre portioner på fx 20 varmepumper, så enkelte prækvalificerede virksomheder ikke kan sætte sig på en uforholdsmæssig stor andel af puljen ved at tilkendegive en forventning om installation af et meget højt antal varmepumper over for Energistyrelsen.

OK a.m.b.a. anfører, at der ikke vil kunne opnås energisparetilskud efter denne ordning, da der ikke er tale om udskiftning af oliefyr og kunderne vil derfor opleve, at abonnement vil være en anelse dyrere end den abonnementspris, som tilbydes i de tilfælde, hvor der kan opnås energisparetilskud. OK a.m.b.a. mener derfor, at støttesatsen på 15.000 kr. bør være højere, så ordningen er så attraktiv som muligt.

Det Økologiske Råd anfører, at det maksimale tilskudsbeløb bør sættes ned, så puljen kan strækkes længst muligt.

Det Økologiske Råd anfører, at § 2, nr. 2 bør udformes, så det er klart, om olieforsyning kan antages at være et ”mindre miljørigtigt alternativ”. Det Økologiske Råd foreslår, at de tilskudsberettigede omkostninger beregnes som omkostninger til installering af varmepumpen minus et fast beløb, som afspejler et standardbeløb for det mindre miljørigtige alternativ.

*Energistyrelsen forventer, at der vil være flere energitjenesteleverandører tilgængelige i de forskellige områder, da flere energitjenesteleverandører på deres hjemmesider oplyser, at de leverer til alle brofaste områder. Derfor vurderes det, at energitjenesteleverandører kan konkurrere om at vinde varmekunderne, både hvad angår pris og andre aftalevilkår. Hertil bemærkes, at Energistyrelsen udarbejder en vejledning til evaluering af tilbud, hvor det bl.a. vil fremgå, hvilke oplysninger, forbrugerne skal være opmærksomme på, indgår i kontrakten. Krav til selve indholdet af forbrugeraftalevilkårene er dog reguleret gennem forbrugeraftaleloven, og der kan derfor ikke stilles strammere krav til dette gennem tilskudsordningen.*

*Energistyrelsen finder ikke anledning til at begrænse antallet af varmepumper, som den enkelte prækvalificerede energitjenesteleverandør kan søge om tilskud til. Tilsagn om tilskud gives kun til prækvalificerede leverandører, der i ansøgningen om tilsagn kan vise, at de har varmekunder, der er parate til at købe deres produkt, såfremt de opnår tilsagn, jf. de betingede kontrakter. Således sikres det, at der ikke allokeres puljemidler uden en sikkerhed for, at de efterspørges og at tilskudsmidlerne derved bliver givet til dem, der får tilsagnene brugt.*

*Energistyrelsen finder ikke anledning til at ændre på tilskudsstørrelsen. Dette skyldes, at tilskudsbeløbet på op til 15.000 kr. er fastsat ud fra en afvejning af, at tilskudsbeløbet skal sikre, at så mange som muligt kan modtage støtte, men samtidigt skal beløbet ikke blive så lavt, at det ikke skaber nogen værdi for nødstedte varmekunder. Støttebeløbet skal endvidere kunne gives inden for rammerne af EU-reglerne i gruppefritagelsesforordningens artikel 41, 6, b, hvorefter der må gives op til 45 % af de støtteberettigede omkostninger. I følge EU's regler skal man tage højde for et referenceanlæg, som skal kunne defineres som billigere og mindre miljøvenligt alternativ til varmepumpen og dettes pris i forbindelse med beregningen af de støtteberettigede omkostninger. Der kan vælges et hvilket som helst referenceanlæg, så længe det opfylder reglerne. I forbindelse med valg af referenceanlæg, kan der umiddelbart identificeres en række mulige tekniske løsninger. Referenceanlægget kan for eksempel være el-radiatorer som inkluderer opvarmning af brugsvand. Det er umiddelbart også muligt at anvende et oliefyr som referenceanlæg til beregningen af de støtteberettigede omkostninger. Beregningen at de støtteberettigede omkostninger og det maksimale tilskudsbeløb vil blive uddybet i vejledningen. Beskrivelsen er allerede at finde i vejledningen til den midlertidige ordning, som kan findes på* [*www.ens.dk/grundbeløb*](http://www.ens.dk/grundbeløb)*.*

1. **Tekstnære bemærkninger**

Det Økologiske Råd anfører, at § 3, stk. 4, bør præciseres.

Det Økologiske Råd anfører, at det i § 4, stk. 1, nr. 1, bør præciseres, hvad standardkontrakten omfatter.

Det Økologiske Råd anfører, at der bør indsættes et nyt punkt om organisatorisk set-up i § 4, således at der er overensstemmelse mellem kravene til dokumentation af ansøgningerne og vurderingskriterierne i § 5.

Det Økologiske Råd anfører, at det i § 5 bør præciseres, at der er tale om en godkendelsesordning, som beskrevet i § 2, pkt. 1. Samtidigt bør det fremgå, at der kan fastlægges vilkår for godkendelsen, nemlig at virksomheden overholder en række krav, at Energistyrelsen kan trække godkendelsen tilbage, hvis virksomheden ikke overholder kravene, og at virksomheden skal levere de nødvendige oplysninger til Energistyrelsen til vurdering af, at de fastlagte krav til godkendelsen er overholdt.

Det Økologiske Råd anfører, at formuleringen af § 6, stk. 2, er lidt uklar. Det Økologiske Råd foreslår, at formuleringen præciseres, således at det klart fremgår, at det er en betingelse for at opnå tilsagn, at vilkårene for godkendelsen af varmeleverandørens prækvalifikation er overholdt.

Dansk Gasteknisk Center anfører, at formuleringen ”godkendt projektforslag” i § 6, stk. 4, punkt 3, med fordel kunne præciseres, så det fremgår, hvem der skal have godkendt projektforslaget.

Det Økologiske Råd anfører, at der i § 8, stk. 1, bør foreslås, at krav om udbetaling senest 120 dage efter, at varmepumpen er installeret, tages ud, da de enkelte ansøgninger i udgangspunktet kan omhandle flere varmepumper, således at der kan være lang tid mellem installation af den første og sidste varmepumpe i ansøgningen. Det vil give mulighed for, at der søges udbetaling for flere varmepumper på en gang.

Det Økologiske Råd anfører, at det i § 8, stk. 3, pkt. 3) bør præciseres, hvad slutrapport omfatter. Det foreslås, at slutrapporten omhandler en redegørelse for gennemførelsen af det samlede projekt, dvs. installering af alle varmepumper, som omfattes af ansøgningen. Slutrapporten bør derfor indsendes i forbindelse med udbetaling af tilskud til den sidste varmepumpe i ansøgningen. Dette har også konsekvens for § 10, stk. 1.

Danske revisorer spørger, hvordan formuleringen ”bekræftes” i § 10, stk. 4, skal fortolkes, om revisor skal bekræfte, at der jf. § 4, pkt. 2, er tale om det seneste årsregnskab, eller skal revisor bekræfte oplysningerne i årsregnskabet, og om revisor jf. § 4, pkt. 6, skal forholde sig til en uvildig parts dokumentation?

Danske revisorer spørger, hvordan oplysninger i ansøgningen og oplysninger i regnskab jf. § 11 bekræftes?

Danske Revisorer opfordrer til, at Energistyrelsen præciserer, hvad der er et ønske om, at revisor skal bekræfte og at lade dette indgå i vejledningen omkring ansøgning.

Det Økologiske Råd anfører, at tilsynshjemlen i § 15, stk. 1, bør udvides til at omfatte vilkårene for prækvalifikationen.

*Energistyrelsen er enige i at § 3, stk. 4 i bekendtgørelsen bør præciseres. Energistyrelsen har præciseret bestemmelsen. Bestemmelsen uddybes ligeledes i vejledning til ansøgning, som bliver offentliggjort på* [*www.ens.dk/grundbeløb*](http://www.ens.dk/grundbeløb)*.*

*Energistyrelsen finder ikke anledning til at præcisere bestemmelsen § 4, stk. 1, nr. 1, for så vidt angår hvilke yderligere elementer, som skal fremgå af standardkontrakten. Energistyrelsen vurderer, at bestemmelsen er tilstrækkelig præcis og henviser i øvrigt til, at aftaleforholdet mellem parterne ikke reguleres, da de forbrugerretlige regler er reguleret i forbrugeraftaleloven.*

*Energistyrelsen bemærker, at det organisatoriske set-up er reguleret i § 4, nr. 5. Energistyrelsen finder derfor ikke anledning til at indsætte en ny bestemmelse i § 4..*

*Energistyrelsen har præciseret § 5, stk. 3, således at energitjenesteleverandører kan fjernes fra listen, såfremt der sker væsentlige ændringer i de forudsætninger, der ligger til grund for prækvalifikationen.*

*Energistyrelsen finder ikke anledning til at præcisere bestemmelsen § 6, stk. 2. Energistyrelsen vurderer, at der med indsættelse af bestemmelserne i § 5, stk. 4, om mulighed for at fjerne energitjenesteleverandører fra listen, samt med § 8, stk. 3, nr. 1, om, at energitjenesteleverandøren på udbetalingstidspunktet skal opfylde forudsætningerne for prækvalifikation, er taget hånd om problemstillingen.*

*Energistyrelsen er enig i, at bestemmelsen § 6, stk. 4, nr. 3, (nu § 6, stk. 4, nr. 4) kan præciseres yderligere for at skabe den fornødne klarhed. Energistyrelsen præciserer bestemmelsen i bekendtgørelsen, så det fremgår, at det er kommunalbestyrelsen, som godkender projektforslag om nedlæggelse af fjernvarmen.*

*Energistyrelsen er ikke enig i, at kravet om udbetaling senest 120 dage efter installation bør udgå af § 8, stk. 1. Energistyrelsen ændrer dog bestemmelsen, således at fristen på 120 dage for udbetaling regnes fra den dato, energitjenesteleverandøren installerer den sidste varmepumpe i ansøgningen.*

*Energistyrelsen er enig i, at slutrapporten omhandler, hvorvidt gennemførelsen af installationen af det samlede antal varmepumper har været i overensstemmelse med eller afviger fra beskrivelsen af projektet i ansøgningen. Energistyrelsen finder ikke anledning til at præcisere § 8, stk. 3, nr. 3, (nu § 8, stk. 3, nr. 4), men vurderer, at det er tilstrækkeligt, at Energistyrelsen uddyber bestemmelsen i vejledning til ansøgning. Beskrivelsen er allerede at finde i vejledningen til den midlertidige ordning, som kan hentes på* [*www.ens.dk/grundbeløb*](http://www.ens.dk/grundbeløb)*.*

*Energistyrelsen ændrer formuleringen ”ansøgningen” til ”udbetalingsanmodningen” i § 10, stk. 4, da det herved tydeliggøres, at revisor er garant for udbetalingsanmodning og slutrapport. Revisor skal derimod ikke forholde sig til f i prækvalifikationen, jf. § 4.*

*Energistyrelsen vil endvidere sørge for klarhed over revisors opgave i forbindelse med bekræftelse af elementerne, der bl.a. fremgår af §11, gennem revisorinstruksen samt vejledningsmaterialet til ansøgningen.*

*Energistyrelsen ændrer i § 15, stk. 1, så den omfatter elementerne, der er lagt vægt på ved prækvalifikation, samt indsætter i § 15, stk. 3, en forpligtelse til at energitjenesteleverandøren skal levere de nødvendige oplysninger til en vurdering af, om forudsætningerne, der er lagt vægt på ved prækvalifikation, er opfyldt.*

1. **Øvrige**

OK a.m.b.a. anfører, at beløbsgrænsen på 500.000 kr. for krav om revisorpåtegning i § 10, stk. 3, burde hæves til 1.000.000 kr., som er beløbsgrænsen i bekendtgørelsen for tilskud til nye forretningskoncepter for varmepumper.

*Energistyrelsen ser ikke grundlag for at hæve bagatelgrænsen for revisorpåtegnede regnskaber i forhold til de 500.000 kr., der er angivet i Energistyrelsens standardvilkår for tilskud til projekter. Energistyrelsen fastholder derfor beløbsgrænsen, hvilket betyder, at udbetalingsanmodninger, der omfatter over ca. 30 varmepumper, skal revisorpåtegnes.*

1. En standardhusstand er udtryk for et gennemsnitshus på 130 m3 og med et årligt varmeforbrug på 18,1 MWh. Det er en beregningsteknisk enhed, der anvendes til at sammenligne på tværs af forskellige fjernvarmenet, når man fx ved, hvor meget varme der produceres til nettet. Et antal standardhusstande er derfor ikke udtryk for det faktiske antal husstande i et net, da de faktiske husstande kan variere betydeligt i størrelse og varmeforbrug. [↑](#footnote-ref-1)
2. Lov nr. 1457 af 17. december 2013 om forbrugeraftaler. [↑](#footnote-ref-2)
3. Europa-Parlamentets og Rådets direktiv 2011/83/EU af 25. oktober 2011 om forbrugerrettigheder. [↑](#footnote-ref-3)
4. Bekendtgørelse om tilskud til nye forretningskoncepter for varmepumper nr. 807 af 23. juni 2016, § 1, stk. 3. [↑](#footnote-ref-4)